Lubowarjo kompjuterowych hrow sydaja často sami před swojim ličakom, chibazo su internetnje z dalšimi hrajerjemi zwjazani. W Chrósćicach budźe to kónc tydźenja hinak. Tam wotměje so po wjacorych lětach přestawki zaso tak mjenowana Lan-party.
Chrósćicy (SN/MWj). Wjele lět bě Lan-party w Chróšćanskej „Jednoće“ kruty termin w protyčce mnohich serbskich a němskich přiwisnikow kompjuterowych hrow. Poněčim pak zajim za nju woteběraše, doniž tale forma zhromadneje zabawy doskónčnje njewusny. Nětko chcedźa ju někotři z wonych „starych zajacow“ hromadźe z Chróšćanskimi młodostnymi zaso wožiwić. Zaměr organizaciskeho teama je, zo młodźi ludźo doma sami před ličakom njesydaja, ale swoje wjeselo nad kompjuterowymi hrami z druhimi dźěla.
szl_Latn szl_Latn